Source: https://bratislava.sme.sk/c/5291434/verdikt-nad-volodymyrom-y-v-kauze-vyvozu-kradnutych-aut-opat-zrusili.html
Timestamp: 2020-08-08 06:07:04+00:00

Document:
Verdikt nad Volodymyrom Y. v kauze vývozu kradnutých áut opäť zrušili - Bratislava SME
Verdikt nad Volodymyrom Y. v kauze vývozu kradnutých áut opäť zrušili
Bratislava 18. marca (TASR) - Krajský súd (KS) v Bratislave zrušil v poradí druhý verdikt prvostupňového súdu, ktorým údajného ukrajinského zločineckého ...
18. mar 2010 o 15:33 TASR
Bratislava 18. marca (TASR) - Krajský súd (KS) v Bratislave zrušil v poradí druhý verdikt prvostupňového súdu, ktorým údajného ukrajinského zločineckého bossa Volodymyra Y. odsúdili na štyri roky väzenia za organizovanie vývozu ukradnutých áut do zahraničia.
"Krajský súd v Bratislave 17. marca na neverejnom zasadnutí rozhodol tak, že napadnutý rozsudok zrušil a vec vrátil súdu prvého stupňa, aby ju znova prejednal a rozhodol," povedal dnes TASR hovorca KS Pavol Adamčiak. "Dôvodom rozhodnutia je, že odvolacím súdom boli zistené podstatné chyby konania pred súdom prvého stupňa, nejasnosť a neúplnosť skutkových zistení, nakoľko sa nevysporiadal so všetkými okolnosťami, významnými pre rozhodnutie," dodal Adamčiak. KS zároveň zamietol sťažnosť Volodymyra Y. voči rozhodnutia okresného súdu, ktorý ho nepustil z väzby na slobodu.
Na štvorročný trest odňatia slobody v ústave s minimálnym stupňom stráženia odsúdil 13. januára tohto roku trojčlenný senát Okresného súdu Bratislava II Volodymyra Y. v kauze vývozu ukradnutých áut za hranice. Súd ho uznal vinným, že Volodymyr Y. osobne poveril kľúčového svedka Antona K., aby odcudzené tri vozidlá značky Audi prepravil zo Slovenska, cez Maďarsko do Rumunska. Úmyselne zosnoval trestnú činnosť - legalizáciu príjmov z trestnej činnosti. "Skutok sa stal a spôsobil ho Volodymyr Y. Je pravdou, že skutok bol preukázaný Volodymyrovi Y. najmä výpoveďou svedka Antona K., ktorý s ním spolupracoval a bol s ním v blízkom vzťahu," zdôvodnil verdikt predseda senátu.
Volodymyra Y. už za tento skutok v minulosti odsúdili. Najprv okresný súd na tri roky väzenia, neskôr odvolací súd trest zvýšil na štyri roky. Najvyšší súd (NS) SR ale minulý rok v apríli zrušil v tejto veci všetky rozhodnutia nižších súdov a vec vrátil OS Bratislava II, aby ju opätovne prerokoval, pretože Volodymyrovi Y. bolo v predchádzajúcom procese porušené právo na obhajobu. Volodymyra Y. odsúdil 27. februára 2009 Krajský súd v Bratislave na súhrnný výnimočný doživotný trest odňatia slobody. Rovnaký výnimočný trest vo výkone s maximálnych stupňom stráženia uložil súd aj jeho trom komplicom - Bratislavčanovi Eduardovi V., ukrajinskému občanovi Vasylovi P. a Jurijovi R., keď ich senát uznal vinnými zo spáchania štyroch vrážd formou spolupáchateľstva, ktorých sa dopustili v roku 1998 na svojich bývalých komplicoch, a z inej závažnej trestnej činnosti. Tento rozsudok zatiaľ nie je právoplatný. Minulý rok 18. novembra zase senát Okresného súdu Bratislava I na verejnom zasadnutí prijal obžalobu v prípade ďalších dvoch vrážd, ktoré mal údajne spáchať spomínaný ukrajinsko-slovenský gang Volodymyra Y.

References: súd 
 súd 
 súd 
 Súd 
 súd 
 súd 
 súd 
 súd 
 súd